รายงานคณะกรรมการตรวจสอบ

คณะกรรมการตรวจสอบซึ่งได้รับการแต่งตั้งจากคณะกรรมการบริษัทฯ ประกอบด้วยกรรมการบริษัทฯ
ที่เป็นกรรมการอิสระ จำนวน 3 ท่าน คือ นายโกมล วงศ์ทองศรี เป็นประธานกรรมการตรวจสอบ
นายจักก์ชัย พานิชพัฒน์ และนายอรรถกฤช วิสุทธิพันธ์ กรรมการตรวจสอบ โดยมีนายโกมล
วงศ์ทองศรี ซึ่งได้รับการแต่งตั้งจากมติที่ประชุมคณะกรรมการบริษัทฯ
ให้เป็นผู้มีความรู้และประสบการณ์เพียงพอที่จะสามารถทำหน้าที่ในการสอบทานความน่าเชื่อถือของงบการเงินของบริษัทฯ
โดยมีที่ปรึกษาทางการเงินคณะกรรมการตรวจสอบ ร่วมในการสอบทานดังกล่าว
คณะกรรมการตรวจสอบได้ดำเนินกิจกรรมต่างๆ ตามบทบาท และภาระหน้าที่ในเรื่องต่างๆ
สำหรับปีงบประมาณ 2554 สรุปสาระสำคัญได้ ดังนี้

1. การสอบทานรายงานทางการเงิน

คณะกรรมการตรวจสอบได้สอบทานข้อมูลที่สำคัญของงบการเงินรายไตรมาสและประจำปี งบประมาณ
2554 โดยการสอบถามและรับฟังคำชี้แจง
รวมถึงการสอบถามในประเด็นที่เป็นสาระสำคัญจากผู้สอบบัญชี และผู้จัดการฝ่ายการเงินของบริษัทฯ
ซึ่งมีความเห็นว่างบการเงินดังกล่าวมีความถูกต้อง ครบถ้วน
เป็นที่เชื่อถือได้ตามมาตรฐานการบัญชีที่รับรองทั่วไป

นอกจากนี้คณะกรรมการตรวจสอบ
ได้รับทราบสาระสำคัญและการดำเนินการที่เกี่ยวกับการเปลี่ยนแปลงมาตรฐานทางบัญชีที่เกี่ยวข้องอีกด้วย

2. การสอบทานระบบการควบคุมภายในบริษัทฯ

คณะกรรมการตรวจสอบได้สอบทานระบบการควบคุมภายใน
โดยเฉพาะอย่างยิ่งผลการปฎิบัติการเพื่อประเมินความเพียงพอ ความเหมาะสม
โดยพิจารณาจากรายงานการตรวจสอบภายในประจำปี 2554 เมื่อพิจารณาแล้วเห็นว่า บริษัทฯ
มีการดำเนินงานที่มีระบบการควบคุมภายในที่มีประสิทธิภาพ เพียงพอ
และไม่พบประเด็นที่มีนัยสำคัญต่อการปฏิบัติงานในเรื่องที่ไม่ถูกต้องหรือฝ่าฝืนกฎหมาย ข้อบังคับ
กฎหมายว่าด้วยหลักทรัพย์หรือตลาดหลักทรัพย์ฯ ข้อกำหนดของตลาดหลักทรัพย์ฯ
และกฎหมายอื่นที่เกี่ยวข้องกับธุรกิจของบริษัทฯ
หรือเรื่องความเสี่ยงที่มีนัยสำคัญอันอาจเกิดความเสียหายต่อการดำเนินธุรกิจของบริษัทฯ แต่อย่างใด

คณะกรรมการตรวจสอบยังได้ให้ข้อเสนอแนะพร้อมทั้งได้ติดตามเรื่องต่างๆ
ที่มีความเกี่ยวข้องสอดคล้องกับการบริหารความเสี่ยงของบริษัทฯ
เพื่อประโยชน์ต่อการปรับปรุงแก้ไขระบบการควบคุมภายในให้มีประสิทธิภาพมากขึ้นต่อไป

3. การทบทวนกฎบัตรของคณะกรรมการตรวจสอบ

คณะกรรมการตรวจสอบได้มีการทบทวนกฎบัตรของคณะกรรมการตรวจสอบ
โดยได้พิจารณาปรับแก้ไขเพิ่มเติมเนื้อหาในเรื่องคุณสมบัติ การแต่งตั้ง
การรายงานของคณะกรรมการตรวจสอบซึ่งได้นำเสนอและได้รับการอนุมัติจากคณะกรรมการบริษัทฯ
เมื่อวันที่ 11 กุมภาพันธ์ 2555 ที่ผ่านมา

4. การพิจารณาเสนอแต่งตั้งผู้สอบบัญชีและค่าตอบแทนประจำปี

คณะกรรมการตรวจสอบได้พิจารณาคัดเลือก เสนอแต่งตั้งผู้สอบบัญชีและค่าตอบแทนประจำปี
งบประมาณ 2554
ซึ่งเห็นว่ามีความเป็นอิสระในการทำหน้าที่การสอบบัญชีและมีความเหมาะสมของค่าตอบแทน
รวมทั้งได้มีการประชุมกับผู้สอบบัญชีโดยไม่มีฝ่ายจัดการเข้าร่วมปีละ 1 ครั้ง

5. การพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบได้พิจารณาสอบทานและให้ความเห็นเกี่ยวกับรายการที่เกี่ยวโยงกันซึ่งอาจทำให้เกิดความขัดแย้งทางผลประโยชน์กับบริษัทฯ
ซึ่งในปีงบประมาณ 2554
ที่ผ่านมาได้มีการพิจารณาการเข้าทำรายการที่เกี่ยวโยงกันและการเปิดเผยข้อมูลดังกล่าวของบริษัทฯ
แล้วเห็นว่าเป็นไปตามเกณฑ์ของตลาดหลักทรัพย์แห่งประเทศไทย (ตลท.)
หรือสำนักงานคณะกรรมการกำกับหลักทรัพย์และตลาดหลักทรัพย์ (กลต.) กำหนด
และมีความสมเหตุสมผลและเป็นประโยชน์ต่อบริษัทฯ

6. การประชุมของคณะกรรมการตรวจสอบ

ในปีงบประมาณ 2554 ที่ผ่านมา ได้มีการประชุมคณะกรรมการตรวจสอบรวมทั้งสิ้นจำนวน 6 ครั้ง
รวมทั้งการประชุมร่วมกับฝ่ายจัดการ
และการประชุมร่วมกับผู้สอบบัญชีโดยไม่มีฝ่ายจัดการเข้าร่วมด้วย
ซึ่งคณะกรรมการตรวจสอบทุกท่านได้เข้าร่วมการประชุมดังกล่าวทุกครั้ง

คณะกรรมการตรวจสอบ ได้มีการประเมินผลการปฏิบัติงานของตนเองทั้งคณะ (Self -
Assessment) ประจำปีงบประมาณ 2554 โดยใช้หลักเกณฑ์และข้อพึงปฏิบัติที่ดีของตลาดหลักทรัพย์ฯ
เป็นแนวทางเพื่อให้เป็นไปตามหลักการกำกับดูแลกิจการที่ดีซึ่งผลการประเมินอยู่ในเกณฑ์การปฏิบัติที่สมบูรณ์ครบถ้วนเพียงพอ

[]โดยสรุปในภาพรวมแล้ว คณะกรรมการตรวจสอบได้ปฏิบัติหน้าที่ครอบคลุมตามขอบเขต
หน้าที่และความรับผิดชอบตามที่ได้ระบุไว้ในกฎบัตรคณะกรรมการตรวจสอบ
และได้รับมอบหมายจากคณะกรรมการบริษัท โดยมีการประชุมร่วมกับผู้บริหารระดับสูง
ผู้จัดการที่รับผิดชอบในหน่วยงานตรวจสอบภายใน และผู้สอบบัญชีในวาระที่เกี่ยวข้อง
โดยมีการสอบทานงบการเงินว่ามีความถูกต้อง เหมาะสม ตามมาตรฐานการบัญชีที่รับรองทั่วไป
สอบทานระบบการควบคุมภายในของบริษัทฯ ว่ามีประสิทธิภาพเพียงพอ
ไม่พบข้อบกพร่องที่เป็นสาระสำคัญ
รวมถึงการติดตามการดำเนินงานการบริหารความเสี่ยงที่มีความสอดคล้องกับนโยบายของบริษัทฯ
สอบทานรายการที่เกี่ยวโยงกันของบริษัทฯ
ที่มีการเข้าทำรายการและเปิดเผยข้อมูลที่เป็นไปตามเกณฑ์ของ ตลท. และกลต. กำหนด
ซึ่งมีความสมเหตุสมผลและเป็นประโยชน์ต่อบริษัทฯ
ไม่พบรายการผิดปกติที่เป็นสาระสำคัญมีการปฏิบัติตามกฎหมายและระเบียบปฏิบัติที่เกี่ยวข้อง

นายโกมล วงศ์ทองศรี

ประธานกรรมการตรวจสอบ

16 พฤษภาคม 2555